pythainlp/thaigov-v2-corpus-22032023 huggingface dataset:
วันเสาร์ที่ 8 มกราคม 2565
รัฐบาลเพิ่มสิทธิผู้ป่วยไตวายเรื้อรังใช้สิทธิบัตรทองเลือกล้างไตด้วยวิธีฟอกเลือด ไม่เสียค่าใช้จ่าย เริ่ม 1 ก.พ. 65 รองนายกรัฐมนตรี “อนุทิน” ย้ำนโยบายดูแลประชาชนเข้าถึงการรักษาพยาบาล
รัฐบาลเพิ่มสิทธิผู้ป่วยไตวายเรื้อรังใช้สิทธิบัตรทองเลือกล้างไตด้วยวิธีฟอกเลือดโดยไม่เสียค่าใช้จ่าย เริ่ม 1 ก.พ. 65 รองนายกรัฐมนตรี “อนุทิน” ย้ำนโยบายดูแลประชาชนเข้าถึงการรักษาพยาบาลเท่าเทียม
วันที่ 8 ม.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้มีความมุ่งมั่นในการดูแลคุณภาพชีวิตประชาชนในทุกมิติ ซึ่งครอบคลุมถึงการเข้าถึงการรักษาพยาบาล ตามที่พล.อ.ประยุทธ์ จันทร์โอชา นายกรัฐมนตรีและรมว.กลาโหม ให้นโยบายว่าประชาชนทุกกลุ่มต้องมีหลักประกันสุขภาพเข้าถึงการรักษาพยาบาลที่เท่าเทียม ต้องไม่ให้ภาระค่ารักษาพยาบาลจากความเจ็บป่วยสร้างปัญหาภาวะล้มละลายในครัวเรือนของประชาชน
ล่าสุด คณะกรรมการหลักประกันสุขภาพแห่งชาติ (บอร์ด สปสช.) ที่นายอนุทิน ชาญวีรกูล รองนายกรัฐมนตรีและรมว.สาธารณสุข เป็นประธานได้เห็นชอบข้อเสนอการช่วยเหลือค่าบริการล้างไตด้วยวิธีฟอกเลือดด้วยเครื่องไตเทียม แก่ผู้ป่วยไตวายเรื้อรังที่ไม่สมัครใจรับบริการล้างไตผ่านทางช่องท้อง โดยจะเริ่มดำเนินการตั้งแต่วันที่ 1 ก.พ. 2565 เป็นต้นไป
น.ส.ไตรศุลี กล่าวว่า การให้ความช่วยเหลือค่าบริการดังกล่าว เกิดขึ้นจากที่รองนายกรัฐมนตรีและรมว.สาธารณสุข ได้ลงพื้นที่หน่วยบริการสาธารณสุขหลายพื้นที่ทั่วประเทศ ได้รับฟังปัญหาจากผู้ป่วยสิทธิบัตรทอง ที่ป่วยด้วยโรคไตวายเรื้อรังที่แพทย์เลือกวิธีการล้างไตทางช่องท้องให้ แต่ตัวผู้ป่วยประสงค์ใช้วิธีล้างไตด้วยการฟอกเลือด จึงต้องแบกรับภาระค่าฟอกเลือดเองครั้งละ 1,500 บาท จึงได้ให้เลขาธิการ สปสช. พิจารณาแนวทางการช่วยเหลือเพื่อให้ผู้ป่วยซึ่งถือบัตรทอง มีสิทธิเลือกวิธีการรักษาและรัฐยังให้การสนับสนุน ซึ่ง สปสช. ศึกษาข้อมูลจากฐานผู้ป่วยไตวายเรื้อรังก็พบว่าทำได้
“การดำเนินการของปีนี้จะเริ่มได้ตั้งแต่ 1 ก.พ. เป็นต้นไปโดยใช้งบประมาณเหลือจ่ายของ สปสช. ส่วนปีต่อๆไปจะจัดสรรงบประมาณรายจ่ายประจำปีสนับสนุนที่เพียงพอต่อไป โดยท่านรองนายกรัฐมนตรีอนุทิน ได้ระบุว่านี่คือการดำเนินการที่ยืนยันถึงแนวนโยบายของรัฐบาลที่มุ่งดูแลคุณภาพชีวิตประชาชนทุกมิติ ในด้านการรักษาพยาบาลประชาชนต้องเข้าถึงอย่างเท่าเทียม”น.ส.ไตรศุลี กล่าว
ทั้งนี้ ข้อมูลของ สปสช. ระบุว่า ปัจจุบันมีผู้ป่วยโรคไตวายเรื้อรัง รักษาด้วยการล้างไตทางหน้าท้องอยู่ 32,892 ราย ด้วยวิธีฟอกเลือด 30,802 ราย ซึ่งในนี้เป็นกลุ่มที่แพทย์เลือกวิธีรักษาด้วยการฟอกเลือด 24,256 ราย และกลุ่มที่แพทย์เลือกวิธีล้างไตทางหน้าท้องให้แต่ผู้ป่วยไม่สมัครใจและเลือกจ่ายเงินเองเพื่อใช้วิธีรักษาด้วยการฟอกเลือด 6,546 ราย
วันพฤหัสบดีที่ 21 กรกฎาคม 2565
กรมทางหลวงชนบทสร้างสะพานคอนกรีตเสริมเหล็กข้ามแม่น้ำน่าน (สะพานวัดฆะมัง) จังหวัดพิจิตร ร่นระยะทาง 10 กิโลเมตร เสร็จสมบูรณ์
ส่งเสริมการท่องเที่ยวเชิงพุทธศาสนา เพิ่มคุณภาพชีวิตที่ดีให้กับประชาชน ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม โดยสำนักก่อสร้างสะพาน ดำเนินโครงการก่อสร้างสะพานคอนกรีตเสริมเหล็กข้ามแม่น้ำน่าน (สะพานวัดฆะมัง) ตำบลฆะมัง อำเภอเมือง จังหวัดพิจิตร เพื่อเป็นการบรรเทาความเดือดร้อนให้กับประชาชน ประหยัดเวลาในการเดินทางให้ประชาชนสามารถสัญจรและขนส่งพืชผลทางการเกษตรได้อย่างสะดวกรวดเร็วปลอดภัย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยสะพานมีความยาว 170 เมตร กว้าง 9 เมตร พร้อมก่อสร้างถนนต่อเชื่อมผิวจราจรแบบคอนกรีตเสริมเหล็กยาว 410 เมตรกว้าง 6 เมตร รวมถึงติดตั้งไฟฟ้าแสงสว่างบนสะพาน ป้ายจราจร ตีเส้นผิวจราจร และวางท่อระบายน้ำ ใช้งบประมาณในการก่อสร้างรวม 40.873 ล้านบาท ปัจจุบันสะพานดังกล่าวได้ดำเนินการก่อสร้างเสร็จสมบูรณ์และเปิดให้ประชาชนได้ใช้สัญจรได้เรียบร้อยแล้ว สามารถร่นระยะทางได้ 10 กิโลเมตร ช่วยส่งเสริมการท่องเที่ยวเชิงพุทธศาสนาในพื้นที่ เนื่องจากสะพานตั้งอยู่บริเวณวัดฆะมังซึ่งเป็นวัดที่จำพรรษาของเกจิอาจารย์ชื่อดังในอดีตของจังหวัดพิจิตร ทำให้วัดฆะมังเป็นที่เลื่อมใสศรัทธาของผู้คนในพื้นที่และจังหวัดใกล้เคียงอีกด้วย
วันอาทิตย์ที่ 26 ธันวาคม 2564
โฆษกรัฐบาลปัด พปชร. ร้าวลึกกระทบรัฐบาล แจง “ประยุทธ์-ประวิตร” รักกันดี ทำงานเข้าขา แบ่งงานกันลงพื้นที่แก้ปัญหาประเทศและช่วยประชาชน
โฆษกรัฐบาลปัด พปชร. ร้าวลึกกระทบรัฐบาล แจง “ประยุทธ์-ประวิตร” รักกันดี ทำงานเข้าขา แบ่งงานกันลงพื้นที่แก้ปัญหาประเทศและช่วยประชาชน
วันที่ 26 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่มีการนำเสนอข่าวความขัดแย้งภายในพรรคพลังประชารัฐซึ่งอาจส่งผลต่อคะแนนนิยมของ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ว่า พล.อ.ประยุทธ์ เป็นนายกฯ ของพรรคพลังประชารัฐ ตามที่พรรคได้เสนอชื่อจากการเลือกตั้งที่ผ่านมา อีกทั้งขณะนี้ พล.อ.ประยุทธ์ และ พล.อ.ประวิตร วงษ์สุวรรณ รองนายกรัฐมนตรี แบ่งงานกันลงพื้นที่ตรวจราชการเพื่อติดตามการแก้ไขปัญหาให้ประชาชนตามภารกิจที่กำหนดไว้อย่างต่อเนื่อง ทำงานเข้าขากันอย่างดี ยืนยันว่า ภายในพรรคพลังประชารัฐไม่มีปัญหาความขัดแย้งใด ๆ ที่สำคัญ พล.อ.ประยุทธ์ และ พล.อ.ประวิตรยังรักกันดี เป็นขวัญและกำลังใจให้กับรัฐบาลและพรรคพลังประชารัฐ
“นายกฯ พูดเสมอว่า ไม่ขอยุ่งเรื่องการเมือง ขอแก้ไขปัญหาให้ประชาชน เร่งเดินหน้าเศรษฐกิจเพื่อพลิกโฉมประเทศเท่านั้น ดังนั้น คนที่ปล่อยข่าวเพื่อสร้างความสับสนให้กับสังคม หรือพยายามจะสร้างความเข้าใจผิดต่อตัวนายกฯ นั้น อยากให้เพลา ๆ เรื่องการเมืองลงบ้าง เอาเวลาที่ทำเรื่องไร้สาระแบบนี้มาช่วยกันพลิกฟื้นประเทศดีกว่า ยืนยันว่า พล.อ.ประยุทธ์ และ พล.อ.ประวิตร ยังรักกันดี ทั้ง 2 ท่านจะร่วมกันเดินหน้าทำทุกอย่างเพื่อประเทศชาติและประชาชนอย่างเต็มที่” นายธนกร กล่าว
วันอังคารที่ 23 พฤศจิกายน 2564
คำกล่าว พลเอก ประยุทธ์ จันทร์โอชา นายกรัฐมนตรี “อนาคต และโอกาสในการทำงานของคนพิการไทย ในทศวรรษหน้า” วันที่ 23 พฤศจิกายน 2564
คำกล่าว พลเอก ประยุทธ์ จันทร์โอชา นายกรัฐมนตรี “อนาคต และโอกาสในการทำงานของคนพิการไทย ในทศวรรษหน้า” วันที่ 23 พฤศจิกายน 2564
พี่น้องคนพิการที่รักทุกท่าน
ท่ามกลางการเปลี่ยนแปลงของเทคโนโลยี การเมือง เศรษฐกิจและสังคมของโลก โดยเฉพาะในช่วงการแพร่ระบาดของโรคติดเชื้อไวรัสโคโรนา 2019 ส่งผลกระทบในวงกว้าง ยิ่งเร่งให้ทุกประเทศเกิดการเปลี่ยนแปลงในทุกมิติเร็วมากยิ่งขึ้น รัฐบาลได้เล็งเห็นความสำคัญของการสร้างและพัฒนาทรัพยากรบุคคลให้มีความสามารถเท่าทันการเปลี่ยนแปลงที่เกิดขึ้น ซึ่งรวมไปถึงพี่น้องคนพิการทุกท่าน
ที่ผ่านมารัฐบาลได้มีมาตรการเร่งด่วนเพื่อช่วยเหลือเยียวยาพี่น้องคนพิการที่ได้รับผลกระทบจากสถานการณ์ดังกล่าว โดยมอบเงินช่วยเหลือเยียวยา การพักชำระหนี้ และการให้กู้ยืมเงินฉุกเฉินจากกองทุนส่งเสริมและพัฒนาคนพิการ โดยไม่ต้องมีผู้ค้ำประกันและไม่มีดอกเบี้ย พร้อมทั้งปรับเพิ่มสวัสดิการเบี้ยคนพิการจากคนละ 800 บาท เป็น 1,000 บาท เพื่อให้ทุกท่านสามารถผ่านพ้นสถานการณ์วิกฤตที่เกิดขึ้นได้
นอกจากนี้ รัฐบาลได้ศึกษาและผลักดันนโยบายเพื่อสร้างสภาพแวดล้อม ที่ทุกคนเข้าถึงและใช้ประโยชน์ได้ ซึ่งถือเป็นหนึ่งในแผนการปฏิรูปประเทศตามยุทธศาสตร์ชาติ 20 ปี และเป็นไปตามเป้าหมายการพัฒนาที่ยั่งยืนของสหประชาชาติ ที่มีเจตนารมณ์อย่างชัดเจนว่า เราจะ “ไม่ทิ้งใครไว้ข้างหลัง” เพื่อสร้างความเสมอภาคเท่าเทียมให้แก่กลุ่มเปราะบางทุกกลุ่ม
โอกาสนี้ ผมขอชื่นชมกระทรวงพัฒนาสังคมและความมั่นคงของมนุษย์ และภาคเอกชนที่ได้เล็งเห็นถึงศักยภาพของผู้พิการที่ไม่ได้ด้อยไม่กว่าคนปกติ และได้ร่วมกันขับเคลื่อนการนำเทคโนโลยีขั้นสูงมาเสริมสร้างประสิทธิภาพการทำงานของพี่น้องคนพิการ และส่งเสริมให้ได้แสดงความรู้ความสามารถของตน โดยผมหวังเป็นอย่างยิ่งว่าพี่น้องผู้พิการทุกท่านจะใช้โอกาสดังกล่าวในการเรียนรู้และพัฒนาตน เพื่อสร้างความมั่นคงทางอาชีพ และเป็นส่วนหนึ่งในการพัฒนาประเทศชาติของเราต่อไป
สุดท้ายนี้ ผมขออาราธนาคุณพระศรีรัตนตรัย และสิ่งศักดิ์สิทธิ์ที่ท่านเคารพนับถือ อีกทั้งเดชะพระบารมีแห่งองค์พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี โปรดดลบันดาลประทานพรให้พี่น้องผู้พิการ และผู้มีส่วนร่วมในโครงการทุกท่าน ประสบแต่ความสุข ความเจริญ และขอให้การจัดงานสำเร็จตามวัตถุประสงค์ทุกประการ
สวัสดีครับ
วันอังคารที่ 3 พฤษภาคม 2565
ครม. ผ่อนปรนนำเข้าข้าวโพดเลี้ยงสัตว์ ภายใต้ WTO ในโควตา อนุมัติให้ อคส. และผู้นำเข้าทั่วไปเป็นผู้นำเข้าได้ไม่เกิน 6 แสนตัน อัตราภาษีร้อยละ 0 ช่วงเดือนพ.ค.-ก.ค. 65
ครม. ผ่อนปรนนำเข้าข้าวโพดเลี้ยงสัตว์ ภายใต้ WTO ในโควตา อนุมัติให้ อคส. และผู้นำเข้าทั่วไปเป็นผู้นำเข้าได้ไม่เกิน 6 แสนตัน อัตราภาษีร้อยละ 0 ช่วงเดือนพ.ค.-ก.ค. 65
วันที่ 3 พฤษภาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยที่ประชุมคณะรัฐมนตรี เห็นชอบตามมติคณะกรรมการนโยบายอาหาร ผ่อนปรนมาตรการภาษีนำเข้าข้าวโพดเลี้ยงสัตว์ภายใต้ WTO ในโควตา โดย องค์การคลังสินค้า (อคส.) และผู้นำเข้าทั่วไปเป็นผู้นำเข้าได้ ระหว่างเดือน พ.ค.-ก.ค. 65 (3 เดือน) ในอัตราภาษีร้อยละ 0 ปริมาณไม่เกิน 6 แสนตัน หรือร้อยละ 50 ของความต้องการใช้ข้าวโพดเลี้ยงสัตว์และวัตถุดิบทดแทน จากเดิมที่ให้ อคส. เป็นผู้นำเข้าเพียงผู้เดียว ในอัตราภาษีร้อยละ 20 ปริมาณไม่เกิน 54,700 ตัน ภายหลังครม.เห็นชอบแล้วให้กระทรวงการคลังและกระทรวงพาณิชย์เร่งรัดออกประกาศและระเบียบที่เกี่ยวข้องเพื่อให้นโยบายและมาตรการตามข้อเสนอนี้ มีผลบังคับใช้โดยเร็วต่อไป
คณะกรรมการนโยบายและบริหารจัดการข้าวโพดเลี้ยงสัตว์ได้มีมติในการประชุมครั้งที่ 2/2565 ผ่อนปรนเงื่อนไขการนำเข้าข้าวสาลี โดยยกเว้นการซื้อข้าวโพดเลี้ยงสัตว์ในประเทศ 3 ส่วนต่อการนำเข้าข้าวสาลี 1 ส่วน เป็นการชั่วคราว ระหว่างเดือน พ.ค.-ก.ค. 65 นี้ และ หากมีการนำเข้าข้าวโพดเลี้ยงสัตว์ ข้าวสาลี ข้าวบาร์เลย์ นับตั้งแต่เดือน เม.ย 65 รวมทุกช่องทางในปริมาณ 1.2 ล้านตันให้สิ้นสุดการผ่อนปรนแล้วกลับไปใช้มาตรการเดิม ซึ่งกระทรวงพาณิชย์ได้หารือร่วมกับทุกภาคส่วน ทั้งหน่วยงานภาครัฐ ภาคเกษตรกร ผู้ปลูกข้าวโพดเลี้ยงสัตว์ เกษตรกรผู้เลี้ยงสัตว์ ผู้รวบรวมและผู้ผลิตอาหารสัตว์ มีข้อยุติร่วมกันในการเพิ่มปริมาณข้าวโพดเลี้ยงสัตว์ที่ยังไม่เพียงพอ ซึ่งมีอยู่ประมาณ 1.2 ล้านตัน ส่งผลกระทบต่อต้นทุนการผลิตอาหารสัตว์และต้นทุนการเลี้ยงสัตว์ จึงเห็นควรผ่อนปรนเงื่อนไขการนำเข้าเป็นการชั่วคราวเพื่อบรรเทาปัญหาต้นทุนวัตถุดิบอาหารสัตว์ ผ่อนคลายสถานการณ์ต้นทุนในภาคปศุสัตว์และช่วยให้ประชาชนไม่รับภาระราคาสินค้าปศุสัตว์ที่เพิ่มขึ้นด้วย
นายกรัฐมนตรียังกำชับให้ติดตามเฝ้าระวังการดำเนินการตามมาตรการภาษีนำเข้าข้าวโพดเลี้ยงสัตว์และมาตรการอื่นที่เกี่ยวข้องอย่างใกล้ชิด เพื่อไม่ให้เกิดผลกระทบต่อเกษตรกรผู้ปลูกข้าวโพดเลี้ยงสัตว์ภายในประเทศ พร้อมให้กระทรวงพาณิชย์และหน่วยงานที่เกี่ยวข้องเร่งทำความตกลงขอความร่วมมือผู้ประกอบการที่ได้สิทธิประโยชน์จากมาตรการในครั้งนี้ ตรึงราคาสินค้าปศุสัตว์ที่จำหน่ายแก่ผู้บริโภคเพื่อบรรเทาผลกระทบต่อค่าครองชีพของพี่น้องประชาชนด้วย
วันศุกร์ที่ 28 มกราคม 2565
สำนักงานเจ้าท่าภูมิภาค สาขาประจวบคีรีขันธ์ ลงพื้นที่ตรวจสอบคราบน้ำมัน ในพื้นที่ ต.บ้านกรูด อ.ทับสะแก จ.ประจวบคีรีขันธ์
พบเป็นเพียงแพลงตอนบลูม ไม่พบคราบน้ำมันรั่วไหลจากเหตุการณ์เรืออับปาง จ.ชุมพร
จากภาพที่ปรากฎเป็นข่าวว่ามีคราบน้ำมันเกิดขึ้นในพื้นที่ ต.บ้านกรูด อ.ทับสะแก จ.ประจวบคีรีขันธ์ นั้น สำนักงานเจ้าท่าภูมิภาค สาขาประจวบคีรีขันธ์ ได้ลงพื้นที่ตรวจสอบคราบดังกล่าว ปรากฏว่าไม่ใช่คราบน้ำมันที่รั่วไหลจากเหตุการณ์เรืออับปาง จังหวัดชุมพร แต่อย่างใด
สำนักงานเจ้าท่าภูมิภาค สาขาประจวบคีรีขันธ์ ลงพื้นที่ตรวจสอบ พบเป็นเพียงการเกิดแพลงก์ตอนบลูม ทำให้น้ำทะเลมีสีเขียวมีกลิ่นคาวคล้ายพืชทะเลเน่าเหม็น จากการตรวจสอบพื้นที่ชายหาดหลายๆพื้นที่ โดยรอบ พบการเกิดแพลงก์ตอนบลูมในลักษณะนี้เช่นเดียวกัน กรมเจ้าท่า ได้ทำการประสาน ศรชล.จังหวัดประจวบฯ และมีการไปตรวจสอบข้อเท็จจริงพบว่าเป็นเพียงแพลงก์ตอนบลูม ไม่มีคราบน้ำมันปนเปื้อนแต่อย่างใด
แพลงก์ตอนบลูม เป็นปรากฏการณ์ธรรมชาติที่เกิดขึ้นทุกปี โดยในระยะ 3 - 5 ปี ที่ผ่านสามารถพบเห็นได้ประจำ ปีละประมาณ 2 - 3 ครั้ง ในปี 2562 ที่ผ่านมาบริเวณชายหาดบางแสน ก็เคยประสบเหตุการณ์แพลงก์ตอนบลูม ส่งผลให้น้ำทะเลเปลี่ยนสีมาแล้วประมาณ 4 ครั้ง คือ ช่วงเดือนกุมภาพันธ์ มีนาคม กรกฏาคม และสิงหาคม โดยสาเหตุสำคัญมาจากการปล่อยน้ำเสียจากชุมชนลงสู่ทะเลจนทำให้แพลงก์ตอนได้รับสารอาหารและเกิดการเจริญเติบโตอย่างรวดเร็ว และเมื่อออกซิเจนในน้ำทะเลหมดลง แพลงก์ตอนก็จะตายจนทำให้น้ำทะเลกลายสีเขียว หรืออาจเป็นช่วงที่เปลี่ยนฤดูจึงเกิดปรากฏการณ์ดังกล่าวขึ้น น้ำทะเลที่เปลี่ยนเป็นสีเขียวหรือแพลงก์ตอนบลูมไม่เป็นอันตรายต่อผู้ที่ลงเล่นน้ำทะเล เพียงแต่อาจทำให้นักท่องเที่ยวไม่กล้าลงเล่นน้ำ เนื่องจากบางจุดจะมีกลิ่นเหม็นคาวรุนแรง และหวั่นว่าจะเกิดผลกระทบต่อผิวหนัง หากบางคนผิวแพ้ง่ายอาจทำให้มีผื่นคันได้ อย่างไรก็ตามปรากฏการณ์ดังกล่าวคาดว่าหากมีลมทะเลพัดแรงเพียง 4 - 7 วัน ก็จะกลับเข้าสู่ภาวะปกติ
วันศุกร์ที่ 15 ตุลาคม 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยประจำวันที่ 15 ตุลาคม 2564 เวลา 17.00 น. ในพื้นที่ 14 จังหวัด พร้อมเข้าดำเนินการซ่อมแซมปรับปรุงเส้นทางที่ได้รับผลกระทบ
กรมทางหลวงชนบท (ทช.) กระทรวงคมนาคม โดยสำนักบำรุงทางรายงานถึงสถานการณ์อุทกภัยประจำวันที่ 15 ตุลาคม 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 14 จังหวัด รวม 30 สายทาง สามารถสัญจรผ่านได้ 15 สายทาง และไม่สามารถสัญจรผ่านได้ 13 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 15 ตุลาคม 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 14 จังหวัด ได้แก่ พระนครศรีอยุธยา อ่างทอง ลพบุรี สิงห์บุรี นครราชสีมา ชัยภูมิ สุรินทร์ บุรีรัมย์ ขอนแก่น มหาสารคาม นครสวรรค์ สุพรรณบุรี จันทบุรี และตราด รวม 28 สายทาง สามารถสัญจรผ่านได้ 15 สายทาง และไม่สามารถสัญจรผ่านได้ 13 สายทาง แบ่งเป็น น้ำท่วมสูง 8 สายทาง (8 แห่ง) ทางขาด โครงสร้างทางชำรุด กัดเซาะ 5 สายทาง (5 แห่ง) รายละเอียดดังนี้
1. สายทาง นว.3102 แยก ทล.117 - บ้านเนิน อำเภอเก้าเลี้ยว และชุมแสง จังหวัดนครสวรรค์ น้ำท่วมสูง 40 เซนติเมตร (ช่วง กม. ที่ 8+300 - 11+100)
2. สายทาง ชย.3010 แยก ทล.205 - อ่างเก็บน้ำลำคันฉู อำเภอบำเหน็จณรงค์ จังหวัดชัยภูมิ เส้นทางขาด (ช่วง กม. ที่ 2+600 - 2+800)
3. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
4. สายทาง สร.021 ถนนเชิงลาดสะพานมิตรภาพสระขุด อำเภอชุมพลบุรี จังหวัดสุรินทร์ น้ำท่วมสูง 60 เซนติเมตร (ช่วง กม. ที่ 1+200 - 3+800)
5. สายทาง บร.018 สะพานชุมชนข้ามแม่น้ำมูล อำเภอสตึก จังหวัดบุรีรัมย์ น้ำท่วมสูง 80 เซนติเมตร (ช่วง กม. ที่ 1+300 - 1+700)
6. สายทาง ขก.1011 แยก ทล.2 - บ้านพระยืน อำเภอเมือง และพระยืน จังหวัดขอนแก่น เส้นทางขาด (ช่วง กม. ที่ 2+000 - 2+200)
7. สายทาง ขก.020 สะพานข้ามลำน้ำชี อำเภอโคกโพธิ์ไชย และแวงใหญ่ จังหวัดขอนแก่น เส้นทางขาด (ช่วง กม. ที่ 0+500 - 5+400)
8. สายทาง ขก.1039 แยก ทล.2 - บ้านหนองไห อำเภอบ้านแฮด และมัญจาคีรี จังหวัดขอนแก่น เส้นทางขาด (ช่วง กม. ที่ 12+800 - 13+000)
9. สายทาง มค.005 ถนนเชิงลาดสะพานลดาวัลย์ข้ามลำน้ำชี อำเภอโกสุมพิสัย จังหวัดมหาสารคาม น้ำท่วมสูง 50 เซนติเมตร
10. สายทาง มค.009 ถนนเชิงลาดสะพานบ้านคุยเชือก อำเภอโกสุมพิสัย จังหวัดมหาสารคาม น้ำท่วมสูง 50 เซนติเมตร
11. สายทาง อย.026 สะพานวัดอินทาราม อำเภอบางบาล จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 0+000 - 0+075)
12. สายทาง อท.2034 แยก ทล.32 - บ้านมหานาม อำเภอไชโย จังหวัดอ่างทอง น้ำท่วมสูง 40 เซนติเมตร (ช่วง กม. ที่ 3+500 - 7+300)
13. สายทาง สห.5042 แยกทางหลวงชนบท สห.3008 - แยกทางหลวงชนบท สห.5043 อำเภอค่ายบางระจัน และท่าช้าง จังหวัดสิงห์บุรี น้ำท่วมสูง 40 เซนติเมตร (ช่วง กม. ที่ 4+700 - 5+150)
ทั้งนี้ ทช. ได้ติดตั้งป้ายเตือน เร่งเข้าซ่อมแซมปรับปรุงสายทางที่ได้รับผลกระทบจากอุทกภัยอย่างต่อเนื่อง พร้อมทั้งวางแผนฟื้นฟูเส้นทางหลังจากระดับน้ำลด เพื่อให้ประชาชนสามารถสัญจรได้อย่างปลอดภัย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ทช. จะติดตามสถานการณ์อย่างใกล้ชิดและรายงานให้ทราบเป็นระยะ ๆ ประชาชนสามารถแจ้งเหตุอุทกภัยหรือสอบถามเส้นทางได้ที่สายด่วนกรมทางหลวงชนบท โทร. 1146
วันพฤหัสบดีที่ 5 พฤษภาคม 2565
รมว.ยุติธรรม สั่งกรมบังคับคดี เพิ่มกำหนดการไกล่เกลี่ยหนี้สิน ให้ได้ลงพื้นที่เพิ่มอีก 1 จังหวัด หวังเร่งแบ่งเบาภาระประชาชน ตั้งใจลงเองทุกจังหวัด จี้ เร่งจัดให้ครอบคลุม
รมว.ยุติธรรม ฟิตจัด สั่งกรมบังคับคดี เพิ่มกำหนดการไกล่เกลี่ยหนี้สิน ให้ได้ลงพื้นที่เพิ่มอีก 1 จังหวัด หวังเร่งแบ่งเบาภาระประชาชน ตั้งใจลงเองทุกจังหวัด จี้ เร่งจัดให้ครอบคลุมทุกพื้นที่หลังประชาชนทั่วประเทศเรียกร้อง
นายสมศักดิ์ เทพสุทิน รัฐมนตรีว่าการกระทรวงยุติธรรม ประชุมติดตามงานการไกล่เกลี่ยหนี้สินครัวเรือน โดยมี นางทัศนีย์ เปาอินทร์ อธิบดีกรมบังคับคดี นางสุจิตรา แก้วไกร รองอธิบดีกรมคุ้มครองสิทธิและเสรีภาพ ผู้บริหารกระทรวง และหน่วยงานที่เกี่ยวข้องเข้าร่วมประชุมผ่านระบบออนไลน์ โดยนายสมศักดิ์ กล่าวว่า อยากให้ทุกหน่วยงานที่เกี่ยวข้อง ไปทำการบ้านว่า งานไกล่เกลี่ยหนี้สิน ที่จัดมาแล้ว 4 ครั้ง ต้องมีอะไรปรับแก้หรือไม่ เพราะจากที่ดำเนินการมา ประชาชน ให้ความสนใจเป็นอย่างดีมากขึ้นเป็นลำดับ จึงขอขอบคุณทุกหน่วยงานที่เกี่ยวข้องที่ได้ทำงานหนักอย่างต่อเนื่อง นายสมศักดิ์ กล่าวต่อว่า จากกำหนดการจัดงานไกล่เกลี่ยหนี้สิน จังหวัดเชียงใหม่ วันที่ 28 เมษายน ที่ศูนย์ประชุมและแสดงสินค้านานาชาติ ตนอยากให้เพิ่มอีกหนึ่งจังหวัดใกล้เคียง ในวันที่ 29 เมษายน เพราะตนอยากให้เร่งช่วยเหลือประชาชน ให้ได้มากที่สุด จึงขอให้ไปเพิ่มกำหนดการมาอีก 1 จังหวัด พร้อมขอให้ปรับรูปแบบการจัดงาน อาทิ บอร์ดภายในงาน ที่นำเสนอแต่ของกรม ก็อยากให้เพิ่มเป็นความรู้เรื่องกฎหมาย JSOC กองทุนยุติธรรม หรือ การเยียวยาประชาชน ซึ่งนอกจากการจัดมหกรรมไกล่เกลี่ยหนี้สินแล้ว เรายังมีการจัดงานให้ความรู้เกี่ยวกับพืชกระท่อม ของ ป.ป.ส. เพื่อให้พืชกระท่อมเป็นอีกทางเลือกหนึ่งในการประกอบอาชีพของพี่น้องประชาชน "ผมอยากให้ผู้นำท้องถิ่น ช่วยประสานประชาชน และช่วยประชาสัมพันธ์ให้รู้งานของกระทรวงยุติธรรม เพราะเราต้องการให้ประชาชนรู้ว่า เราทำงานอย่างหนัก เพื่อแบ่งเบาภาระของประชาชน ดังนั้น จากนี้ ขอให้รีบเลือกจังหวัด และแจ้งลูกหนี้ กับเจ้าหนี้ ให้เข้าร่วมงานโดยเร็ว เพราะผม อยากช่วยลงไปทุกจังหวัดที่จัดงาน ซึ่งประชาชนทั่วประเทศต้องการและเรียกร้องอยากให้จัดงานในทุกพื้นที่ โดยที่ผ่านมาเราจัดไปแล้ว 4 ครั้ง ช่วยเหลือลูกหนี้ไปแล้วเกือบ 6,000 คน มูลค่าทุนทรัพย์ 1,477 ล้านบาท" รมว.ยุติธรรม กล่าว ขณะที่ อธิบดีกรมบังคับคดี รายงานว่า จากที่จัดงานมา ได้มองเห็นการจัดโซน ระหว่าง การเสวนา และช่องไกล่เกลี่ย ถ้าแยกกัน จะสะดวกกว่า ส่วนจังหวัด ที่อยากให้เพิ่ม ในวันที่ 29 เมษายน นี้ ได้มองว่า จังหวัดลำปาง มีความเหมาะสม แต่ก็มีความกังวลว่า เจ้าหนี้ ลูกหนี้ ที่ไม่ได้อยู่ในจังหวัด อาจจะเดินทางมาไม่ได้ ซึ่งอาจจะมีแค่คนในจังหวัดเท่านั้น แต่ก็จะเร่งโทรศัพท์ไปประสานอย่างเร่งด่วน /////////
วันจันทร์ที่ 28 มีนาคม 2565
คกก.ควบคุมผลิตภัณฑ์ยาสูบแห่งชาติ ย้ำมาตรการห้ามนำเข้า/ขายบุหรี่ไฟฟ้า เพื่อปกป้องชีวิตคนไทย
คณะกรรมการควบคุมผลิตภัณฑ์ยาสูบแห่งชาติ มีมติเห็นชอบจุดยืนมาตรการห้ามนำเข้าและห้ามขายบุหรี่ไฟฟ้าทุกรูปแบบในประเทศไทย หลังข้อมูลชี้ชัดทำให้เสพติดบุหรี่มากขึ้น และเป็นอันตรายต่อสุขภาพ
คณะกรรมการควบคุมผลิตภัณฑ์ยาสูบแห่งชาติ มีมติเห็นชอบจุดยืนมาตรการห้ามนำเข้าและห้ามขายบุหรี่ไฟฟ้าทุกรูปแบบในประเทศไทย หลังข้อมูลชี้ชัดทำให้เสพติดบุหรี่มากขึ้น และเป็นอันตรายต่อสุขภาพ เพื่อป้องกันเด็ก เยาวชน ผู้ใหญ่ที่ไม่สูบบุหรี่ ประชาชนทุกคน ไม่ให้ได้รับพิษภัยของบุหรี่ไฟฟ้าและผลิตภัณฑ์ยาสูบทุกประเภท ภายใต้นโยบาย “ปลอดภัยไว้ก่อน เพื่อสุขภาพที่ดีที่สุด”
วันนี้ (28 มีนาคม 2565) ที่กระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข เป็นประธานการประชุมคณะกรรมการควบคุมผลิตภัณฑ์ยาสูบแห่งชาติ (คผยช.) ครั้งที่ 1/2565โดยมีนายแพทย์โอภาส การย์กวินพงศ์ อธิบดีกรมควบคุมโรค ศาสตราจารย์เกียรติคุณ นายแพทย์ประกิต วาทีสาธกกิจ กรรมการผู้ทรงคุณวุฒิด้านการแพทย์ และผู้แทนจากหน่วยงานที่เกี่ยวข้อง อาทิ กระทรวงการคลัง กระทรวงการท่องเที่ยวและกีฬา กระทรวงพัฒนาสังคมและความมั่นคงของมนุษย์ กระทรวงพาณิชย์ กระทรวงศึกษาธิการ สำนักงานตำรวจแห่งชาติ สปสช. สสส. และกรรมการผู้ทรงคุณวุฒิ เป็นต้น เข้าร่วมประชุม
นายแพทย์เกียรติภูมิ กล่าวว่า ที่ประชุมคณะกรรมการควบคุมผลิตภัณฑ์ยาสูบแห่งชาติ (คผยช.) ครั้งที่ 1/2565 มีมติเห็นชอบให้คงมาตรการห้ามนำเข้าและห้ามขายบุหรี่ไฟฟ้า ตามจุดยืนของประเทศไทยในฐานะประเทศรัฐภาคีภายใต้กรอบอนุสัญญาว่าด้วยการควบคุมยาสูบขององค์การอนามัยโลก เพื่อป้องกันเด็ก เยาวชน และผู้ใหญ่ที่ไม่สูบบุหรี่ รวมถึงประชาชนทุกคน ไม่ให้ได้รับพิษภัยของบุหรี่ไฟฟ้าและผลิตภัณฑ์ยาสูบทุกประเภท ภายใต้แนวนโยบาย “ปลอดภัยไว้ก่อน เพื่อสุขภาพที่ดีที่สุด” เนื่องจากบุหรี่ไฟฟ้าเป็นต้นทางของการสูบบุหรี่ธรรมดาในเด็กและเยาวชน นิโคตินในบุหรี่ไฟฟ้าทำให้เกิดการเสพติดที่สำคัญ นอกจากนั้น บุหรี่ไฟฟ้าไม่ได้ช่วยให้เลิกบุหรี่ได้จริงแล้วยังส่งผลเสียต่อสังคม ทำให้ประเทศไทยถอยหลังในการควบคุมการบริโภคยาสูบ ฉะนั้น การห้ามจำหน่ายบุหรี่ไฟฟ้า จึงเป็นมาตรการสำคัญในการปกป้องเด็กจากการตกเป็นเหยื่อ โดยที่ประชุมมีมติเห็นชอบมอบหมายให้หน่วยงานที่เกี่ยวข้องเร่งรัดดำเนินการบังคับใช้กฎหมายอย่างเข้มงวด และเตรียมพิจารณาหากเข้าเกณฑ์ที่เกี่ยวข้องจะนำเสนอเข้า ครม.เพื่อให้ทราบมติจากที่ประชุมต่อไป
ด้านนายแพทย์โอภาส การย์กวินพงศ์ อธิบดีกรมควบคุมโรค ในฐานะกรรมการและเลขานุการ คผยช. กล่าวว่า แม้ขณะนี้ประเทศไทยมีมาตรการทางกฎหมายในการห้ามนำเข้าและห้ามขายบุหรี่ไฟฟ้า แต่ยังพบมีการฝ่าฝืนสูบบุหรี่ไฟฟ้า จากผลสำรวจการบริโภคยาสูบของสำนักงานสถิติแห่งชาติ ปี 2564 พบว่า มีคนไทยสูบบุหรี่ไฟฟ้าถึง 78,742 คน ของประชากรไทยอายุ 15 ปีขึ้นไป เป็นเพศชาย 71,486 คน เพศหญิง 7,256 คน ส่วนใหญ่อยู่ในกรุงเทพฯ และภาคกลางโดยในจำนวนนี้ เป็นเด็กเยาวชนและวัยรุ่นอายุระหว่าง 15-24 ปี 24,050 คน
********************************************** 28 มีนาคม 2565
วันพุธที่ 30 มิถุนายน 2564
พม. เพิ่มมาตรการป้องกันการแพร่ระบาด หลังพบผู้ติดเชื้อโควิด-19 ในสถานสงเคราะห์เด็กอ่อนรังสิต จังหวัดปทุมธานี
พม. เพิ่มมาตรการป้องกันการแพร่ระบาด หลังพบผู้ติดเชื้อโควิด-19 ในสถานสงเคราะห์เด็กอ่อนรังสิต จังหวัดปทุมธานี
วันที่ 24 มิ.ย. 64เวลา 18.00 น. ที่กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา (โควิด-19) ระลอกใหม่ และพบผู้ติดเชื้อในสถานสงเคราะห์เด็กอ่อนรังสิต จังหวัดปทุมธานี นั้น พบว่าข้อมูลล่าสุด ณ วันที่ 24 มิถุนายน 2564 มีผู้ติดเชื้อจำนวน 44 คน ซึ่งในจำนวนนี้เป็นเด็กในความอุปการะ จำนวน 33 คนและเป็นเจ้าหน้าที่ผู้ดูแลจำนวน 11 คน ซึ่งขณะนี้เด็กและเจ้าหน้าที่ที่ติดเชื้อทั้งหมดได้เข้ารับการรักษาที่โรงพยาบาลในพื้นที่เรียบร้อยแล้ว และจะมีการตรวจคัดกรองเด็กในความอุปการะที่เหลืออีกจำนวน 127 คน จากจำนวนเด็กทั้งหมด 167 คน ในวันที่ 25 มิถุนายน 2564 ซึ่งก่อนหน้านี้ได้มีการตรวจคัดกรองไปแล้ว 40 คน ทั้งนี้ กระทรวงการพัฒนาสังคมและความมั่นคงของมนุษย์ (พม.) โดยกรมกิจการเด็กและเยาวชน (ดย.) และหน่วยงานที่เกี่ยวข้องในพื้นที่ ได้วางมาตรการในการป้องกันไม่ให้เกิดการแพร่ระบาดเพิ่มในสถานสงเคราะห์ฯ โดยงดการเข้า-ออกสถานสงเคราะห์ฯของเจ้าหน้าที่และบุคคลภายนอก และให้กักตัวเจ้าหน้าที่ที่มีความเสี่ยงสูง จำนวน 14 วัน นับตั้งแต่วันพบเชื้อ
นางพัชรีกล่าวว่า สำหรับที่ผ่านมากระทรวง พม. โดย ดย. ได้ดำเนินการตามมาตรการของกระทรวงสาธารณสุขในการป้องกันการแพร่ระบาดของโรคโควิด-19 อย่างเคร่งครัด เช่น การเว้นระยะห่างทางสังคม อย่างน้อย 1 เมตร สวมหน้ากากอนามัย หรือหน้ากากผ้า ทุกครั้ง ล้างมือด้วยสบู่หรือเจลแอลกอฮอล์ หลีกเลี่ยงการสัมผัสกับสิ่งของสาธารณะโดยตรง มีการฉีดพ่นทำความสะอาดอาคารสถานที่ในสถานสงเคราะห์เป็นประจำ ห้ามบุคคลภายนอกเข้า-ออกสถานสงเคราะห์ มีจุดตรวจคัดกรองเจ้าหน้าที่ผู้ปฏิบัติงาน เป็นต้น ถึงแม้กระทรวง พม. จะมีมาตรการอย่างเคร่งครัดมาโดยตลอด ห้ามบุคคลภายนอก เข้ามาทำกิจกรรมและมาบริจาค สิ่งของ แต่ยังมีผู้นำเชื้อมาแพร่ระบาด ทั้งนี้จะมีการเข้มงวดให้ทุกส่วนที่เกี่ยวข้องปฏิบัติตามมาตรการอย่างเคร่งครัดเพื่อเป็นการปิดช่องทางให้รัดกุมมากยิ่งขึ้นที่จะป้องกันไม่ให้เกิดการแพร่ระบาดสำหรับกลุ่มเป้าหมายที่เป็นผู้รับที่อยู่ใน สถานรองรับอื่นๆของกระทรวง พม. ทั้งเด็ก เยาวชน คนพิการ และผู้สูงอายุ คนไร้ที่พึ่ง ที่อยู่ในความดูแลของกระทรวง พม. อย่างเข้มงวดต่อไป
วันพุธที่ 15 ธันวาคม 2564
โฆษกรัฐบาล เผย "นายกฯ" ขอบคุณชาวจะนะ เข้าใจรัฐบาล  ยุติการชุมนุม และได้เดินทางกลับแล้ววันนี้
โฆษกรัฐบาล เผย "นายกฯ" ขอบคุณชาวจะนะ เข้าใจรัฐบาล  ยุติการชุมนุม และได้เดินทางกลับแล้ววันนี้
วันนี้ (15 ธ.ค.64) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ฝากขอบคุณพี่น้องชาวจะนะ รวมทั้งตัวแทนกลุ่มประชาชนต่าง ๆ ที่เข้าใจการทำงานของรัฐบาล และเห็นถึงความจริงใจของนายกรัฐมนตรีเร่งแก้ปัญหาความเดือดร้อนของพี่น้องประชาชนในพื้นที่ ทำให้กลุ่มผู้แทนประชาชนจะนะ ทั้งเครือข่ายจะนะรักษ์ถิ่นและภาคเซฟจะนะ รวมทั้งภาคีเครือข่ายอื่น ๆ ได้ประกาศยุติการชุมนุมและได้เดินทางกลับแล้วเช้านี้ ประมาณ 07.00 น. ที่ผ่านมา
นายธนกร กล่าวเพิ่มเติมว่า นายกรัฐมนตรีทราบถึงความห่วงใยของภาคประชาชนเกี่ยวกับโครงการจะนะฯ มีความตั้งใจในการแก้ปัญหาอย่างจริงจัง โดยวานนี้ ครม. รับทราบการแก้ไขเพิ่มเติม คำสั่งสำนักนายกรัฐมนตรี ที่ 330/2564 มอบหมายนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เป็นประธานคณะกรรมการตรวจสอบข้อเท็จจริง กรณีการดำเนินการขยายผลโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” ไปสู่เมืองต้นแบบที่ 4 อำเภอจะนะ จังหวัดสงขลา “เมืองต้นแบบอุตสาหกรรม ก้าวหน้าแห่งอนาคต” และมอบให้หน่วยงานที่เกี่ยวข้อง จัดทำ SEA หรือผลการประเมินสิ่งแวดล้อมระดับยุทธศาสตร์ (Strategic Environmental Assessment: SEA) ที่ประกอบไปด้วยผู้แทนกลุ่มต่างๆ ทั้ง นักวิชาการ ผู้เชี่ยวชาญ ส่วนราชการและประชาชนในพื้นที่ รวมทั้งให้รับข้อเสนอของเครือข่ายจะนะรักษ์ถิ่น และผลการดำเนินการของคณะกรรมการตรวจสอบข้อเท็จจริงฯ มาพิจารณาด้วย โดยยึดหลักความโปร่งใสและกระบวนการมีส่วนร่วมของประชาชน ซึ่ง การดำเนินการต่างๆ นี้ นายกรัฐมนตรีตั้งใจแก้ปัญหาของพี่น้องจะนะ ให้ได้จริง
-----------
วันพฤหัสบดีที่ 16 ธันวาคม 2564
ครม. อนุมัติ 642 ลบ. เยียวยาโควิด นร. กลุ่มตกหล่น - เด็กเล็ก - กศน. กว่า 3.21 แสนคน
.....
ที่ประชุม ครม. (14 ธ.ค.) เห็นชอบการใช้จ่ายเงินกู้ฯ เพื่อแก้ไขปัญหาเศรษฐกิจและสังคมจากการระบาดของโรคโควิด-19 จำนวน 642 ล้านบาท สำหรับโครงการบรรเทาภาระค่าใช้จ่ายด้านการศึกษาเพิ่มเติม ครอบคลุมกลุ่มเป้าหมาย 321,461 คน แบ่งเป็น 3 กลุ่ม ดังนี้
.
1.กลุ่มยังไม่ได้รับความช่วยเหลือ (กลุ่มตกหล่น) เช่น นักเรียนในสังกัดกองบัญชาการตำรวจตระเวนชายแดน จำนวน 4 หน่วยงาน รวม 15,264 คน
2.กลุ่มนักเรียนที่กำลังศึกษาในระดับการศึกษาขั้นพื้นฐานและหลักสูตร ปวช. (อายุ 6 - 18 ปี) ในสังกัด กศน. รวม 231,839 คน
3.กลุ่มเด็กเล็กในศูนย์พัฒนาเด็กเล็ก สถานรับเลี้ยงเด็กเล็กกลางวัน และโรงเรียนอนุบาล (อายุ 2 - 6 ปี) ซึ่งจะไม่ซ้ำซ้อนกับกลุ่มที่ได้รับความช่วยเหลือแล้ว จำนวน 6 หน่วยงาน รวม 74,358 คน
#ไทยคู่ฟ้า#ร่วมต้านโควิด19
-------------------
วันอังคารที่ 5 กรกฎาคม 2565
ครม. อนุมัติ 8,382 ล้านบาท เพิ่มเบี้ยผู้สูงอายุพิเศษ บรรเทาผลกระทบด้านเศรษฐกิจ ระยะเวลา 6  เดือน (เมษายน - กันยายน 65) สำหรับผู้สูงอายุจำนวน 10.95 ล้านคน เริ่มจ่ายงวดแรก 19 ก.ค.นี้
ครม. อนุมัติ 8,382 ล้านบาท เพิ่มเบี้ยผู้สูงอายุพิเศษ บรรเทาผลกระทบด้านเศรษฐกิจ ระยะเวลา 6  เดือน (เมษายน - กันยายน 65) สำหรับผู้สูงอายุจำนวน 10.95 ล้านคน เริ่มจ่ายงวดแรก 19 ก.ค. นี้
วันที่ 5 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี แถลงมติคณะรัฐมนตรี อนุมัติวงเงิน 8,382.2 ล้านบาท จ่ายเงินช่วยเหลือพิเศษผู้สูงอายุ จำนวน 10.95 ล้านคน เพื่อบรรเทาผลกระทบเศรษฐกิจ เป็นระยะเวลา 6 เดือน ตั้งแต่ เดือนเมษายน - กันยายน 2565 ตามที่มติครม. เมื่อวันที่ 26 เมษายน 65 อนุมัติหลักการ ให้จ่ายช่วยเหลือพิเศษผู้สูงอายุ (เฉลี่ยรายละ 100-250 บาท/คน/เดือน ตามช่วงอายุ)
โครงการจ่ายเงินช่วยเหลือพิเศษผู้สูงอายุ เพื่อบรรเทาผลกระทบด้านเศรษฐกิจ เป็นระยะเวลา 6 เดือน ตั้งแต่ เมษายน - กันยายน 2565 มีสิทธิ 4 กลุ่ม ดังนี้
อายุ 60 - 69 ปี ( จำนวน 6.5 ล้านคน) อัตราเงินช่วยเหลือ 100 บาท/คน/เดือน
อายุ 70 - 79 ปี (จำนวน 3.0 ล้านคน) อัตราเงินช่วยเหลือ 150 บาท/คน/เดือน
อายุ 80 - 89 ปี (จำนวน 1.2 ล้านคน) อัตราเงินช่วยเหลือ 200 บาท/คน/เดือน
อายุ 90 ปี ขึ้นไป (จำนวน 1.9 แสนคน) อัตราเงินช่วยเหลือ 250 บาทต่อคนต่อเดือน
ปัจจุบัน ได้รับการยืนยันข้อมูล จากกรมส่งเสริมการปกครองท้องถิ่น (สถ.) กรุงเทพมหานคร และเมืองพัทยา พบว่ามีผู้สูงอายุกลุ่มเป้าหมายจำนวน 10,946, 646 คน เพิ่มขึ้นจากมติคณะรัฐมนตรีเมื่อวันที่ 26 เมษายน 2565 จำนวน 50,202 คน ซึ่งเป็นการเพิ่มขึ้นตามจำนวนผู้ลงทะเบียนของกลุ่มผู้มีสิทธิ์ได้รับเบี้ยสูงอายุ ที่นับรวมผู้สูงอายุที่จะครบ 60 ปีบริบูรณ์ในปี 2565 วงเงินงบประมาณจำนวน 8,382.2 ล้านบาท
สำหรับแผนการจ่ายเงินครั้งแรก กำหนดงวดที่หนึ่ง ในวันที่ 19 กรกฎาคม 2565 นี้ เป็นการจ่ายเงินช่วยเหลือพิเศษครั้งเดียวสำหรับ 4 เดือน (เมษายน-กรกฎาคม 2565) ครั้งที่สอง 19 สิงหาคม 2565 สำหรับเดือนสิงหาคม และครั้งที่สาม 19 กันยายน สำหรับเดือนกันยายน 2565 โดยวิธีการดำเนินการการจ่ายเงินช่วยเหลือพิเศษผู้สูงอายุ จะดำเนินการทั้งในรูปแบบการจ่ายเข้าบัญชีธนาคาร โดยกรมบัญชีกลาง และการจ่ายเงินสดให้กับผู้สูงอายุ โดยกรมส่งเสริมการปกครองท้องถิ่น กรุงเทพมหานครและเมืองพัทยา
วันพฤหัสบดีที่ 6 มกราคม 2565
โฆษกรัฐบาล เผย "นายกฯ" สั่งลุยขยายผล/สกัดขบวนการลักลอบเข้าเมืองผิดกฎหมายและค้ายาเสพติดกำชับคุมเข้มชายแดน
โฆษกรัฐบาล เผย "นายกฯ" สั่งลุยขยายผล/สกัดขบวนการลักลอบเข้าเมืองผิดกฎหมายและค้ายาเสพติดกำชับคุมเข้มชายแดน
วันที่ 6 มกราคม 2565นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการผู้ว่าราชการจังหวัดตามแนวชายแดน เจ้าหน้าที่ฝ่ายความมั่นคง ทั้ง ตำรวจ ทหาร ฝ่ายปกครอง ให้เพิ่มความเข้มงวด เฝ้าระวัง สกัดกั้นขบวนการขนย้าย ค้าแรงงานต่างด้าวที่แอบลักลอบเข้าประเทศไทยตามแนวชายแดนโดยผิดกฎหมาย รวมถึงการลักลอบขนยาเสพติดเข้าประเทศไทย หลังพบการรายงานการจับกุมการลักลอบขนย้ายแรงงานเถื่อนผ่านชายแดนมีความถี่มากขึ้น โดยพบว่า เมื่อวันที่ 5 ม.ค. 65 เจ้าหน้าที่ได้ตรวจยึดของกลางยาบ้าบริเวณเส้นทางธรรมชาติริมฝั่งแม่น้ำโขง พื้นที่บ้านแพงใต้ จังหวัดนครพนม จำนวน 5 กระสอบ 378 มัด ประมาณ 756,000 เม็ด ได้นำของกลางไปตรวจนับโดยละเอียด และส่งมอบให้กับ สภ.บ้านแพง จังหวัดนครพนม เพื่อดำเนินการตามกฎหมายต่อไปแล้ว นอกจากนี้ยังพบรายงานจากกองกำลังผาเมือง ได้จับกุมผู้ลักลอบเข้าเมืองโดยผิดกฎหมาย สัญชาติเมียนมา จำนวน 34 คน (ช.14, ญ.16, เด็กชาย 2, เด็กหญิง 2) บริเวณ บ.หนองบัวคำ ต.ม่อนปิ่น อ.ฝาง จ.เชียงใหม่ จากการสอบถามต้องการมาทำงานในพื้นที่จังหวัด และกรุงเทพมหานคร
“นายกรัฐมนตรีกำชับสั่งขยายผลขบวนการนำพาแรงงานเถื่อนข้ามพรมแดน ให้หน่วยงานที่เกี่ยวข้อง ดำเนินการตามกฎหมายโดยเคร่งครัด นำไปสู่ผลสัมฤทธิ์จับกุมผู้กระทำความผิด ปราบปรามการลักลอบเข้าเมืองโดยผิดกฎหมาย พร้อมกับตรวจตราแรงงานต่างด้าวที่มีพฤติกรรมไม่เหมาะสมในขณะที่พำนักอาศัยอยู่ในประเทศไทย กระทำผิดกฎหมาย ก่อเหตุอันตรายต่อความสงบสุขและความปลอดภัยในชีวิตและทรัพย์สินของประชาชน หรือเป็นลักษณะการกระทำผิดเข้าข่ายอาชญากรรมข้ามชาติ ทำให้เกิดความเสียหายต่อภาพลักษณ์ของประเทศ สั่งการให้หน่วยงานที่เกี่ยวข้องเข้มงวดมากขึ้น” นายธนกร กล่าว
...................
วันศุกร์ที่ 3 กันยายน 2564
โฆษกรัฐบาลปัด แจกเงิน 5 ล้าน แลกเสียงโหวตหนุนนายกฯ ชี้ฝ่ายค้านข้องใจขอสภาฯ ดูกล้องวงจรปิดได้ วอนเน้นเนื้อหา อย่าเน้นสาดโคลน
โฆษกรัฐบาลปัด แจกเงิน 5 ล้าน แลกเสียงโหวตหนุนนายกฯ ชี้ฝ่ายค้านข้องใจขอสภาฯ ดูกล้องวงจรปิดได้ วอนเน้นเนื้อหา อย่าเน้นสาดโคลน
วันที่ 3 ก.ย.64 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่พรรคร่วมฝ่ายค้านระบุว่า นายกฯ แจกเงิน 5 ล้านบาทให้ ส.ส. เพื่อแลกกับการโหวตไว้วางใจว่า พล.อ.ประยุทธ์ จันทร์โอชา นายกฯ และรมว.กลาโหม ชี้แจงแล้วว่า ส.ส.เข้าพบเพื่อให้กำลังใจ ไม่ได้มีการแจกเงินใด ๆ ทั้งสิ้น ทั้งนี้ ฝ่ายค้านอาจจะคุ้นชินกับเรื่องแบบนี้ในรัฐบาลในอดีตหรือไม่นั้นตนไม่ทราบ แต่ยืนยันว่า พล.อ.ประยุทธ์ไม่ใช่คนแบบนั้น แต่เมื่อมีคนมาทักทายเพราะไม่ได้เจอกันนาน หรือมาให้กำลังใจท่านนายกฯ ท่านก็ทักทายกลับก็เท่านั้น ยืนยันว่าไม่มีกรณีเหมือนกับถุงขนมอย่างแน่นอน อย่างไรก็ตาม เมื่อคนพูดพูดแบบไม่มีสติสัมปชัญญะ ไม่มีหลักฐานอะไรมาแสดงอย่างเป็นรูปธรรม ท่านนายกฯ ก็คงจะต้องให้ฝ่ายกฎหมายและหน่วยงานที่เกี่ยวข้องดำเนินการตามขั้นตอนของกฎหมาย เพราะถ้าปล่อยให้คนพูดคิดอยากจะพูดอะไรก็พูดโดยไม่ต้องแสดงความรับผิดชอบอะไรเลย ก็คงจะเป็นแบบอย่างที่ไม่ดีให้กับคนรุ่นหลัง
“ยืนยันว่าไม่มีใครสิ้นคิดทำเรื่องแบบนี้ในสภาฯ แน่นอน เพราะที่นี่คือสภาฯ อันทรงเกียรติ หรือหากฝ่ายค้านยังติดใจก็สามารถตรวจสอบจากกล้องวงจรปิดของสภาฯ ได้ แต่ไม่อยากให้หยิบยกมาเป็นประเด็นสาดโคลนใส่กันโดยไร้เหตุผล ขอให้เน้นที่เนื้อหาการอภิปรายมากกว่าการสาดโคลนใส่กัน ประชาชนจะได้ประโยชน์มากกว่า” โฆษกรัฐบาลกล่าว
วันอังคารที่ 1 มีนาคม 2565
กสร. ห่วงความปลอดภัยของลูกจ้าง นายจ้าง เหตุอัคคีภัย แนะเพิ่มความระมัดระวังจุดเสี่ยงป้องกันก่อนเกิดเหตุ
กรมสวัสดิการและคุ้มครองแรงงาน ห่วงความปลอดภัยนายจ้าง ลูกจ้าง และสถานประกอบกิจการ เพื่อป้องกันความสูญเสีย จึงขอให้สถานประกอบกิจการรณรงค์ให้ความรู้ในการป้องกันอัคคีภัย และปฏิบัติตามกฎหมายป้องกันอัคคีภัยอย่างเคร่งครัด แนะเพิ่มความระมัดระวังจุดเสี่ยง
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)เปิดเผยว่านายสุชาติ ชมกลิ่น รัฐมนตรีว่าการกระทรวงแรงงานมีความห่วงใยในความปลอดภัยของลูกจ้าง นายจ้าง และสถานประกอบกิจการ เนื่องจากปัจจุบันได้เกิดอัคคีภัยในสถานประกอบกิจการขึ้นบ่อยครั้ง ก่อให้เกิดความสูญเสียทางทรัพย์สิน
แก่สถานประกอบกิจการ และอาจเป็นสาเหตุให้ลูกจ้างได้รับอันตรายต่อชีวิต และร่างกาย กรมสวัสดิการและคุ้มครองแรงงานจึงขอความร่วมมือสถานประกอบกิจการรณรงค์ให้ความรู้ในการป้องกันอัคคีภัย ปฏิบัติตามกฎกระทรวงกำหนดมาตรฐานในการบริหารจัดการ และดำเนินการด้านความปลอดภัย อาชีวอนามัยและสภาพแวดล้อมในการทำงานเกี่ยวกับการป้องกันและระงับอัคคีภัย พ.ศ. 2555 และขอให้เพิ่มความเข้มงวดในการตรวจตรา เช่น จุดเสี่ยงต่อการเกิดอัคคีภัย การใช้และจัดเก็บวัตถุไวไฟ เชื้อเพลิง ของเสียที่ติดไฟง่ายและแหล่งความร้อนต่างๆ รวมทั้งขอให้มีการตรวจสอบระบบและอุปกรณ์ดับเพลิงให้อยู่ในสภาพพร้อมใช้งานตลอดเวลา
อธิบดี กสร.กล่าวต่อไปว่า การเกิดอัคคีภัยเป็นสาเหตุทำให้เกิดความสูญเสียทางทรัพย์สินแก่สถานประกอบกิจการและเป็นเหตุให้ลูกจ้างได้รับอันตราย ดังนั้น นายจ้างและลูกจ้างในสถานประกอบกิจการต้องร่วมมือกันดำเนินการเพื่อป้องกันมิให้เกิดอัคคีภัยในสถานประกอบกิจการ รวมถึงต้องดูแลความปลอดภัยในกรณีที่ให้บุคคลอื่นเข้ามาทำงานในพื้นที่ เช่น ผู้รับเหมาหรือผู้มาใช้บริการ เป็นต้น
วันอังคารที่ 12 กรกฎาคม 2565
ครม.เคาะ! ลดค่าธรรมเนียมโอนของธนาคารที่ดินเหลือ 0.01% ถึงปี 68 ช่วยประหยัดเงินประชาชนหลายหมื่นล้าน
ครม.เคาะ! ลดค่าธรรมเนียมโอนของธนาคารที่ดินเหลือ 0.01% ถึงปี 68 ช่วยประหยัดเงินประชาชนหลายหมื่นล้าน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 12 กรกฎาคม 2565 ว่า ตามที่รัฐบาลได้ดำเนินนโยบายการกระจายการถือครองที่ดินที่เป็นธรรมและยั่งยืน เพื่อแก้ไขปัญหาที่ดินของเกษตรกรและผู้ยากจนและให้เกิดการใช้ประโยชน์ในที่ดินที่เหมาะสม โดยมีสถาบันบริหารจัดการธนาคารที่ดิน (องค์การมหาชน) (บจธ.) เป็นหนึ่งในหน่วยงานรับผิดชอบหลัก ดำเนินงานผ่าน 2 โครงการ คือ โครงการบริหารจัดการที่ดินอย่างยั่งยืน และโครงการป้องกัน และแก้ไขปัญหาการสูญเสียสิทธิในที่ดินของเกษตรกรและผู้ยากจน ซึ่งวันนี้ ครม.มีมติอนุมัติร่างประกาศกระทรวงมหาดไทย เรื่อง หลักเกณฑ์การลดหย่อนค่าธรรมเนียมจดทะเบียนสิทธิและนิติกรรมเป็นพิเศษ ตามประมวลกฎหมายที่ดิน สำหรับกรณีการโอนและการจำนองอสังหาริมทรัพย์ในภารกิจของสถาบันบริหารจัดการธนาคารที่ดิน (องค์การมหาชน) มีสาระสำคัญ เป็นการลดหย่อนค่าธรรมเนียมจดทะเบียนสิทธิและนิติกรรมตามภารกิจของสถาบันบริหารจัดการธนาคารที่ดิน (องค์การมหาชน) เกี่ยวกับค่าจดทะเบียนการโอนและค่าจดทะเบียน การจำนองอสังหาริมทรัพย์ จากอัตราร้อยละ 2 และร้อยละ 1 เหลืออัตราร้อยละ 0.01 ตามราคาประเมินทุนทรัพย์ โดยมีผลบังคับใช้ตั้งแต่วันถัดจากวันประกาศในราชกิจจานุเบกษาเป็นต้นไป ถึงวันที่ 7 มิถุนายน 2568
ทั้งนี้ การลดหย่อนค่าธรรมเนียมจดทะเบียนสิทธิและนิติกรรมตามภารกิจของสถาบันบริหารจัดการ ธนาคารที่ดิน (องค์การมหาชน) ในปีงบประมาณ 2565 -2568 คาดว่ารัฐจะสูญเสียรายได้ประมาณหลายหมื่นล้านบาท แต่จะเป็นโยชน์อย่างยิ่งในการช่วยลดค่าใช้จ่ายการจดทะเบียนและการทำนิติกรรมของประชาชน อีกทั้งยังเป็นการกระจายการถือครองที่ดินที่เป็นธรรมและยั่งยืนแก่ประชาชนตามนโยบายรัฐบาล
นางสาวรัชดากล่าวต่อว่า บจธ. จัดตั้งขึ้นเมื่อปี 2558 เพื่อทำหน้าที่กระจายการถือครองที่ดินให้ประชาชนอย่างเป็นธรรมและยั่งยืน โดยมีเป้าประสงค์ช่วยให้เกษตรกรและผู้ยากจนได้ใช้ประโยชน์ที่ดินอย่างทั่วถึง และรัฐสามารถนำที่ดินที่ไม่มีการใช้ประโยชน์มาบริหารจัดการให้เกิดการใช้ประโยชน์อย่างเหมาะสม สำหรับผลการดำเนินงานในช่วง 7 ปีที่ผ่านมา สามารถกระจายการถือครองที่ดินอย่างเป็นธรรมและยั่งยืนให้แก่เกษตรกรและผู้ยากจนได้ใช้ประโยชน์ในที่ดินอย่างเหมาะสมรวมเนื้อที่กว่า 5,000 ไร่ สามารถแก้ปัญหาที่ดินของเกษตรกรที่หลุดการจำนองและการฝากขายได้กว่า 3,000 ไร่ รวมถึงสนับสนุนให้ชุมชนจัดการที่ดินร่วมกันทั้งที่ดินทำกินและที่ดินอยู่อาศัยในรูปแบบโฉนดชุมชนด้วย
วันศุกร์ที่ 14 มกราคม 2565
‘พลังงาน’ ตรึงราคา LPG 318 บ./ถัง 15 กก. ถึง 31 มี.ค. 65 และ NGV ถึง 15 มี.ค. 65
.....
ข่าวดี! ที่ประชุมคณะกรรมการบริหารนโยบายพลังงาน (กบง.) มีมติคงราคาก๊าซ LPG ที่ 318 บ. ต่อถัง 15 กก. ไปถึงวันที่ 31 มี.ค. 65 และคงราคาขายปลีกก๊าซ NGV (ปตท.) ที่ 15.59 บ./กก. และโครงการ “เอ็นจีวี เพื่อลมหายใจเดียวกัน” สำหรับผู้ขับขี่แท็กซี่ใน กทม. - ปริมณฑล ที่ 13.62 บ./กก. ถึงวันที่ 15 มี.ค. 65
.
พร้อมขอความร่วมมือ ปตท. พิจารณาช่วยเหลือส่วนลดราคาก๊าซ LPG แก่ผู้มีรายได้น้อยที่เป็นร้านค้า หาบเร่ แผงลอยผ่านบัตรสวัสดิการแห่งรัฐต่อเนื่องไปจนถึงวันที่ 31 มี.ค. 65 เพื่อไม่ให้กระทบต่อการดำรงชีพและภาระค่าครองชีพของประชาชนในช่วงสถานการณ์การแพร่ระบาดของโรคโควิด-19
#ไทยคู่ฟ้า#ร่วมต้านโควิด19
-------------------
วันพุธที่ 8 กันยายน 2564
สบพ. จัดโครงการสานฝันการบิน New Normal ครั้งที่ 13 “เตรียมพร้อมอุตสาหกรรมการบิน สู่ยุค New Normal EP.2”
...
สถาบันการบินพลเรือน (สบพ.) รัฐวิสาหกิจสังกัดกระทรวงคมนาคม ในฐานะเป็นหน่วยงานผลิตและพัฒนาบุคลากรการบินเพื่อสนับสนุนและพัฒนากิจการการบินของประเทศ ร่วมกับ บริษัท ปตท.น้ำมันและการค้าปลีก จำกัด (มหาชน) และบริษัท วิทยุการบินแห่งประเทศไทย จำกัด จัด “โครงการสานฝันการบิน New Normal ครั้งที่ 13” ในรูปแบบการเสวนาออนไลน์ ในหัวข้อ “เตรียมพร้อมอุตสาหกรรมการบิน สู่ยุค New Normal EP.2” ขึ้น โดยได้รับเกียรติจากวิทยากรผู้ทรงคุณวุฒิ รวมถึงผู้ปฏิบัติหน้าที่ในอุตสาหกรรมการบินที่เกี่ยวข้อง มาร่วมเป็นวิทยากรให้ความรู้ในการเตรียมพร้อมรับมือกับการเปลี่ยนแปลงของอุตสาหกรรมด้านการบินที่กำลังจะเกิดขึ้นในปัจจุบัน และอนาคต ท่ามกลางสถานการณ์การแพร่ระบาดของไวรัสโคโรนา 2019 (COVID-19) ในครั้งนี้ ได้แก่
1. นายแพทย์กรพรหม แสงอร่าม ศัลยแพทย์หัวใจทรวงอกและนักบิน
2. นาวาอากาศโท กิตติชัย ช่างเสนาะ ครูการบิน สถาบันการบินพลเรือน
3. นางสาวปณิตา พันธุ์จินดา เจ้าหน้าที่ฝึกหัดควบคุมจราจรทางอากาศ และพยาบาลวิชาชีพ
โดยมี นายบดินทร์ ยืนชนม์ ครูวิชาภาคพื้น สถาบันการบินพลเรือน เป็นผู้ดำเนินรายการดังกล่าว
ในโอกาสนี้ ขอเชิญชวนเยาวชน และผู้ที่สนใจ เข้าร่วมรับฟังการเสวนาฯ ผ่านระบบ ZOOM ในวันพฤหัสบดีที่ 30 กันยายน 2564 ตั้งแต่เวลา 09.30 – 12.00น. สำหรับผู้ที่สนใจสามารถลงทะเบียนเข้าร่วมโครงการดังกล่าวตาม QR Code ที่แนบมาด้วยนี้
สอบถามรายละเอียดเพิ่มเติมได้ที่ Fanpage : สถาบันการบินพลเรือน-Civil Aviation Training Center,Thailand หรือโทร 02 272 6108 แผนกการตลาด สถาบันการบินพลเรือน
วันจันทร์ที่ 18 เมษายน 2565
โฆษกรัฐบาลเผย นายกฯ ห่วงใยความปลอดภัยของประชาชนจากสัตว์ในช่วงอากาศร้อน กรมควบคุมโรคเตือนช่วงนี้สัตว์อาจหงุดหงิดง่าย ประชาชนระวังตนเอง-บุตรหลาน ไม่ให้ถูกสุนัข-แมว กัด/ข่วน
​โฆษกรัฐบาล เผย นายกฯ ห่วงใยความปลอดภัยของประชาชนจากสัตว์ในช่วงอากาศร้อน กรมควบคุมโรคเตือนช่วงนี้สัตว์อาจหงุดหงิดง่าย ประชาชนระวังตนเอง-บุตรหลาน ไม่ให้ถูกสุนัข-แมว กัด/ข่วน ลดความเสี่ยงรับเชื้อพิษสุนัขบ้า
วันที่16 เม.ย. 65 นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยพี่น้องประชาชนจากสภาพอากาศที่ร้อนมากในช่วงนี้ไม่เพียงส่งผลต่อสุขภาพประชาชนเท่านั้น ยังรวมถึงความปลอดภัยจากสัตว์ด้วย ซึ่งข้อมูลระบบสารสนเทศเพื่อการเฝ้าระวังโรคพิษสุนัขบ้า กรมปศุสัตว์ กระทรวงเกษตรและสหกรณ์ได้รายงานสถานการณ์โรคพิษสุนัขบ้า (ณ 15 เม.ย. 65) ปรากฏรายงานผลบวกโรคพิษสุนัขบ้า 30 วันย้อนหลัง (ตั้งแต่ 16 มี.ค. – 15 เม.ย. 65) ได้แก่ จังหวัดสงขลา ผลบวก 4 หัว 57.15% และอีก 3 จังหวัดคือ สมุทรปราการ พะเยา ชลบุรี มีผลบวกจังหวัดละ 1 หัว 14.29% นอกจากนี้ กรมควบคุมโรค กระทรวงสาธารณสุข ได้รายงานว่าในปี 2565 นี้มีผู้เสียชีวิตจากโรคพิษสุนัขบ้าแล้ว 1 รายเมื่อเดือน มี.ค. ที่ผ่านมาที่จังหวัดชลบุรี โดยมีประวัติสัมผัสกับสุนัขของเพื่อนบ้านที่นำมาฝากเลี้ยงข่วน
นายธนกรกล่าวต่อว่า ในช่วงนี้ยังปรากฏรายงานพื้นที่ต่าง ๆ เกี่ยวกับคนถูกสุนัขกัด โดยเฉพาะในกลุ่มเด็ก ซึ่งช่วงนี้เป็นช่วงปิดเทอม มีโอกาสสูงที่เด็กจะไปเล่นกับสุนัขหรือแมวที่ไม่รู้จัก ประกอบกับอากาศร้อนอบอ้าว อาจทำให้สัตว์หงุดหงิดได้ง่าย กรมควบคุมโรค กระทรวงสาธารณสุข จึงขอแนะนำให้ประชาชนระมัดระวังตนเองและบุตรหลาน ไม่ให้ถูกสัตว์เลี้ยงกัดหรือข่วน เพราะมีความเสี่ยงอาจทำให้ติดโรคพิษสุนัขบ้าได้ รวมถึงให้หลีกเลี่ยงการสัมผัสสุนัข หรือแมวที่ไม่ทราบประวัติการฉีดวัคซีนที่ชัดเจน เพื่อลดความเสี่ยงการรับเชื้อพิษสุนัขบ้า ขณะที่กรมปศุสัตว์ก็ได้ดำเนินการในการควบคุม ป้องกัน และกำจัดโรคพิษสุนัขบ้าร่วมกับหน่วยงานต่าง ๆ ที่เกี่ยวข้องอย่างเข้มงวดต่อเนื่อง เนื่องจากโรคพิษสุนัขบ้าเป็นอันตรายติดต่อได้ทั้งสัตว์และคน เป็นแล้วไม่มีทางรักษา ทางที่ดีที่สุดคือการควบคุมและป้องกันการเกิดโรคเท่านั้น กรมปศุสัตว์จึงขอความร่วมมือผู้เลี้ยงสัตว์ทุกคนเลี้ยงสัตว์อย่างรับผิดชอบ ไม่ปล่อยวิ่งในที่สาธารณะ โดยขาดผู้ดูแล และไม่นำสัตว์เลี้ยงไปปล่อยทิ้งให้เป็นปัญหาต่อสังคมในอนาคต รวมทั้งให้พาสัตว์เลี้ยงไปฉีดวัคซีนเพื่อป้องกันโรคพิษสุนัขบ้าปีละ 1 ครั้ง
“นอกจากนี้ กรมควบคุมโรคได้ย้ำคำแนะนำ 5 ย. ในการป้องกันโรคพิษสุนัขบ้า คือ อย่าแหย่สัตว์ อย่าเหยียบบริเวณลำตัว ขา หรือหางของสัตว์ อย่าแยกสัตว์ที่กำลังกัดกัน อย่าหยิบอาหารขณะสัตว์กำลังกิน และอย่ายุ่งกับสัตว์ที่ไม่รู้จักคุ้นเคย หากถูกสุนัขหรือแมว กัด ข่วน ขอให้รีบล้างแผลด้วยน้ำสะอาดและสบู่หลาย ๆ ครั้งอย่างเบามือ ใส่ยาฆ่าเชื้อ หรือโพวิโดนไอโอดีน ถ้าไม่มีอาจใช้แอลกอฮอล์ 70% หรือทิงเจอร์ไอโอดีน หรือยาฆ่าเชื้ออื่น ๆ ที่บาดแผลทันทีหลังล้างแผลเสร็จ จากนั้นไปพบแพทย์ที่โรงพยาบาลหรือสถานีอนามัยใกล้บ้าน เพื่อวินิจฉัยและพิจารณาฉีดวัคซีนป้องกันโรคพิษสุนัขบ้า และให้กักสุนัข-แมว 10 วันเพื่อสังเกตอาการ หากสัตว์ตายลงให้รีบแจ้งปศุสัตว์ในพื้นที่ เพื่อส่งตรวจหาโรคพิษสุนัขบ้าในสัตว์ และสำหรับผู้ที่เป็นเจ้าของสัตว์เลี้ยงขอให้พาสัตว์เลี้ยงไปรับวัคซีนป้องกันโรคพิษสุนัขบ้าตามกำหนดเป็นประจำทุกปี” นายธนกรกล่าว
วันพุธที่ 18 สิงหาคม 2564
กรมการขนส่งทางบก เปิดเผยสถิติการชำระภาษีรถประจำปี ในเขตกรุงเทพมหานคร ประจำเดือนกรกฎาคม 2564 มีการชำระภาษีผ่านเว็บไซต์และแอปพลิเคชัน DLT Vehicle Tax เพิ่มขึ้นต่อเนื่อง
...
นางพรรณี พุ่มพันธ์ รองอธิบดีกรมการขนส่งทางบก กระทรวงคมนาคม กล่าวว่า กรมการขนส่งทางบก (ขบ.) ยกระดับการบริการประชาชนให้ครอบคลุมยิ่งขึ้น โดยพัฒนาช่องทางชำระภาษีรถประจำปีออนไลน์ให้สามารถรองรับรถยนต์และรถจักรยานยนต์ตามพระราชบัญญัติรถยนต์ พ.ศ. 2522 ซึ่งรถเก๋ง รถกระบะ รถตู้ ที่มีอายุการใช้งานเกิน 7 ปี หรือรถจักรยานยนต์ที่มีอายุการใช้งานเกิน 5 ปี หรือรถที่ค้างชำระภาษีเกินกว่า 1 ปี ให้นำรถเข้าตรวจสภาพกับสถานตรวจสภาพรถเอกชน (ตรอ.) ให้เรียบร้อยก่อนดำเนินการชำระภาษีรถประจำปีผ่านช่องทางออนไลน์ สำหรับรถที่ไม่มีเงื่อนไขต้องตรวจสภาพรถก่อนชำระภาษีสามารถดำเนินการได้ทันที ทำให้สถิติการให้บริการชำระภาษีรถประจำปีผ่านระบบออนไลน์ในเขตกรุงเทพมหานคร ประจำเดือนกรกฎาคม 2564 เพิ่มสูงขึ้นอย่างต่อเนื่อง โดยเฉพาะการให้บริการชำระภาษีผ่านทางเว็บไซต์ https://eservice.dlt.go.th/ มีจำนวนผู้ใช้บริการเพิ่มสูงขึ้นถึง 53,100 คัน และบริการชำระภาษีรถประจำปีผ่านแอปพลิเคชัน DLT Vehicle Tax มีผู้ใช้บริการเพิ่มขึ้นจำนวน 5,956 คัน และมีแนวโน้มที่เจ้าของรถจะใช้บริการชำระภาษีรถประจำปีผ่านระบบออนไลน์เพิ่มขึ้น เนื่องจากเป็นช่องทางให้บริการที่มีความสะดวก รวดเร็ว ไม่ต้องเดินทางมาที่สำนักงานขนส่ง อยู่ที่ไหนก็สามารถชำระภาษีรถประจำปีได้ นอกจากนี้ ยังช่วยลดความเสี่ยงการแพร่กระจายของโรคติดเชื้อไวรัส COVID-19 ในส่วนของสถิติการรับชำระภาษีรถประจำปีผ่านช่องทางอื่น ๆ อาทิ เลื่อนล้อต่อภาษี (Drive Thru for Tax) ชำระภาษีได้โดยไม่ต้องลงจากรถ มีผู้ใช้บริการจำนวน 61,573 คัน การให้บริการชำระภาษีที่สำนักงานขนส่งกรุงเทพมหานครพื้นที่ 1 - 5 จำนวน 266,150 คัน การให้บริการชำระภาษีผ่านตู้รับชำระภาษีรถประจำปีอัตโนมัติ (Kiosk) จำนวน 882 คัน เคาน์เตอร์เซอร์วิส จำนวน 12,270 คัน ที่ทำการไปรษณีย์ จำนวน 754 คัน และผ่านแอปพลิเคชัน mPAY และ Truemoney Wallet จำนวน 1,100 คัน รวมมียอดผู้ใช้บริการชำระภาษีประจำเดือนกรกฎาคม 2564 จำนวนทั้งสิ้น 401,785 คัน
รองอธิบดีกรมการขนส่งทางบก กล่าวเพิ่มเติมว่า ขบ. มุ่งมั่นพัฒนาการให้บริการประชาชนในทุกด้านอย่างต่อเนื่อง สอดคล้องตามนโยบายของรัฐบาลที่ต้องการให้ภาครัฐนำเทคโนโลยีดิจิทัลมาให้บริการประชาชน โดยเฉพาะการอำนวยความสะดวกให้เจ้าของรถสามารถเข้าถึงบริการชำระภาษีรถประจำปีได้อย่างสะดวก รวดเร็ว ปลอดภัย โดยไม่ต้องเดินทางมาที่สำนักงานขนส่ง เจ้าของรถสามารถชำระภาษีรถล่วงหน้าก่อนภาษีรถสิ้นอายุ 90 วัน ผ่านระบบออนไลน์ที่เว็บไซต์ ขบ. https://eservice.dlt.go.th หรือผ่านแอปพลิเคชัน DLT Vehicle Tax เจ้าของรถจะได้รับเครื่องหมายแสดงการเสียภาษีและใบเสร็จรับเงินทางไปรษณีย์ ภายใน 5 วันทำการนับจากวันชำระเงิน สำหรับการชำระภาษีรถประจำปีผ่านแอปพลิเคชัน DLT Vehicle Tax เมื่อชำระภาษีเรียบร้อยแล้ว ระบบจะแสดงหลักฐานการชำระภาษีรถประจำปีชั่วคราว เพื่อให้เจ้าของรถสามารถใช้เป็นหลักฐานแสดงการชำระภาษีจนกว่าจะได้รับเครื่องหมายการเสียภาษีประจำปี โดยเจ้าของรถสามารถเลือกรับเครื่องหมายการเสียภาษีทางไปรษณีย์หรือเลือกพิมพ์เครื่องหมายการเสียภาษีด้วยตนเองที่ตู้รับชำระภาษีรถประจำปีอัตโนมัติ (Kiosk) ซึ่งมีให้บริการที่สำนักงานขนส่งกรุงเทพมหานครพื้นที่ 1 - 5 สำหรับรถติดตั้งแก๊ส และรถที่ค้างชำระภาษีรถเกิน 3 ปี ที่ไม่สามารถชำระภาษีผ่านระบบออนไลน์ได้ แนะนำให้ใช้บริการเลื่อนล้อต่อภาษี (Drive Thru for Tax) ณ สำนักงานขนส่งกรุงเทพมหานครพื้นที่ 1 - 5 และสำนักงานขนส่งจังหวัดทุกจังหวัดทั่วประเทศ
วันอังคารที่ 15 มีนาคม 2565
นายกฯติดตามสถานการณ์รัสเซีย-ยูเครนใกล้ชิด เรียกประชุมสั่งการแก้ปัญหาราคาพลังงาน รวมทั้งหาแนวทางช่วยเหลือลดภาระค่าครองชีพประชาชน
นายกฯติดตามสถานการณ์รัสเซีย-ยูเครนใกล้ชิด เรียกประชุมสั่งการแก้ปัญหาราคาพลังงาน รวมทั้งหาแนวทางช่วยเหลือลดภาระค่าครองชีพประชาชน
วันนี้ (15 มีนาคม 2565) เวลา 14.30 น. ณ ห้องสีเขียว ตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมหารือเรื่องพลังงาน และการลดภาระค่าครองชีพของประชาชน โดยเมื่อเสร็จสิ้นการหารือ นายธนกร วังบุญคงชนะ โฆษกประจำสำนักนายกรัฐมนตรี ได้เปิดเผยสาระสำคัญ ดังนี้
โดยในการประชุมนายกรัฐมนตรีได้สั่งการให้ทุกหน่วยงานได้แก่ กระทรวงพลังงาน กระทรวงการคลัง กระทรวงแรงงาน กระทรวงพาณิชย์ กระทรวงเกษตรและสหกรณ์ ธนาคารแห่งประเทศไทย สำนักงานสภาพัฒนาการเศรษฐกิจและสังคมแห่งชาติ และสำนักงบประมาณ รวมทั้งหน่วยงานที่เกี่ยวข้องอื่นๆ ร่วมพิจารณาแนวทาง การแก้ไขปัญหา เพื่อหาช่องทาง และรูปแบบในการช่วยเหลือ แก่ประชาชนที่ได้รับผลกระทบ โดยเฉพาะจากราคาพลังงานรูปแบบต่างๆ ช่วยเหลือแรงงาน ลูกจ้าง และดูแลประชาชนผู้มีรายได้น้อย ตลอดจนผู้ได้รับผลกระทบมาก
โดยนายกรัฐมนตรีได้ให้แนวทางสำคัญในการทำงานเพื่อช่วยเหลือประชาชนที่ได้รับผลกระทบให้มากที่สุด ในรูปแบบ และวิธีการที่เหมาะสม จากงบประมาณที่มีจำกัด ซึ่งต้องการให้เกิดผลกระทบต่อประชาชนน้อยที่สุด รวมทั้งแบ่งเป็นมาตรการระยะสั้นช่วยเหลือทันทีเพื่อบรรเทาความเดือดร้อน และระยะยาวช่วยเหลือให้การเติบโตอย่างยั่งยืน
ทั้งนี้ มาตรการช่วยเหลือจะประกาศอย่างเป็นทางการอย่างเร่งด่วนตามการสั่งการของนายกรัฐมนตรีเมื่อทุกหน่วยงานที่เกี่ยวข้องได้มีการหารืออย่างรอบคอบรัดกุม
วันศุกร์ที่ 17 ธันวาคม 2564
ผู้ตรวจฯ ใบน้อย เป็นประธานเปิดกิจกรรมสัมมนาเชิงปฏิบัติการ เพื่อเสริมสร้างความรู้ทางวิชาการ และฝึกปฏิบัติในการจัดทําข้อมูลภาคอุตสาหกรรม
นายใบน้อย สุวรรณชาตรี ผู้ตรวจราชการกระทรวงอุตสาหกรรม เป็นประธานเปิดกิจกรรมสัมมนาเชิงปฏิบัติการเพื่อเสริมสร้างความรู้ทางวิชาการและฝึกปฏิบัติ
ผู้ตรวจฯ ใบน้อย เป็นประธานเปิดกิจกรรมสัมมนาเชิงปฏิบัติการเพื่อเสริมสร้างความรู้ทางวิชาการและฝึกปฏิบัติ ในการจัดทําข้อมูลภาคอุตสาหกรรม
วันนี้ (17 ธันวาคม 2564) นายใบน้อย สุวรรณชาตรี ผู้ตรวจราชการกระทรวงอุตสาหกรรม เป็นประธานเปิดกิจกรรมสัมมนาเชิงปฏิบัติการเพื่อเสริมสร้างความรู้ทางวิชาการและฝึกปฏิบัติ ในการจัดทําข้อมูลภาคอุตสาหกรรมและการคาดการณ์สภาวะเศรษฐกิจอุตสาหกรรม ประจำปีงบประมาณ พ.ศ. 2565 ครั้งที่ 2 (ภาคใต้) โดยมี ผู้บริหาร ข้าราชการ เจ้าหน้าที่ อุตสาหกรรมจังหวัดพื้นที่ภาคใต้ เข้าร่วม ณ โรงแรม อวานี อ่าวนาง คลิฟฟ์ จังหวัดกระบี่
สำหรับกิจกรรมในดังกล่าว มีวัตถุประสงค์เพื่อให้เจ้าหน้าที่ที่เกี่ยวข้องมีความรู้ ความเข้าใจ สามารถจัดทําข้อมูลภาคอุตสาหกรรม เพื่อเตือนภัยเศรษฐกิจอุตสาหกรรมระดับจังหวัด โดยมีกลุ่มเป้าหมาย คือ เจ้าหน้าที่ผู้รับผิดชอบในการจัดทําข้อมูลภาคอุตสาหกรรมของสํานักงานอุตสาหกรรมจังหวัดในพื้นที่ภาคใต้ ซึ่งจะช่วยให้ผู้เข้าร่วมการอบรมได้รับความรู้ เกิดความเข้าใจทั้งด้านการจัดทําข้อมูลและการ นำไปประยุกต์ใช้ให้เกิดประโยชน์อย่างมีประสิทธิภาพ
วันอาทิตย์ที่ 22 สิงหาคม 2564
ความคืบหน้าการนำสายไฟฟ้าลงใต้ดิน
วันพฤหัสบดีที่ 5 สิงหาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
โครงการเปลี่ยนระบบสายไฟฟ้าอากาศเป็นสายไฟฟ้าใต้ดินในพื้นที่ กทม. นนทบุรี และสมุทรปราการมีความคืบหน้าอย่างต่อเนื่อง โดย ณ สิ้นปี 2563 ดำเนินการแล้วเสร็จ 48.6 กม. ประกอบด้วย โครงการถนนสีลม ปทุมวัน และจิตรลดา 16.2 กม. โครงการพหลโยธิน พญาไท สุขุมวิท 24.4 กม. โครงการปทุมวัน จิตรลดา พญาไท (เพิ่มเติม) และบางส่วนของโครงการนนทรีอีก 8 กม. และยังมีแผนงานโครงการที่อยู่ระหว่างดำเนินการอีกในช่วง 1 – 2 ปีนี้ 187.5 กม. เพื่อให้บรรลุเป้าหมายระยะทาง 236.1 กม. ภายในปี 2567 ทั้งนี้ รัฐบาลเร่งรัดการดำเนินงานให้เป็นไปตามแผนตอบสนองนโยบายมหานครไร้สาย หรือ Smart Metro พร้อมทั้งส่งเสริมให้ส่วนภูมิภาคดำเนินการในลักษณะเดียวกันอีกด้วย
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 7 มิถุนายน 2565
​ครม. เห็นชอบปรับเงื่อนไขโครงการบ้านล้านหลัง เฟส 2 ขยายเพดานวงเงินกู้เป็น 1.5 ล้านบาท
​ครม. เห็นชอบปรับเงื่อนไขโครงการบ้านล้านหลัง เฟส 2 ขยายเพดานวงเงินกู้เป็น 1.5 ล้านบาท
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 7 มิถุนายน 2565 ครม. เห็นชอบปรับเงื่อนไขการปล่อยสินเชื่อโครงการสินเชื่อเพื่อที่อยู่อาศัยแห่งรัฐ หรือโครงการบ้านล้านหลัง ระยะที่ 2 ตามที่กระทรวงการคลังเสนอ โดยปรับเงื่อนไขในการปล่อยสินเชื่อของธนาคารอาคารสงเคราะห์ (ธอส.) จากเดิมที่กำหนดราคาซื้อขายหลักประกันต่อหน่วยและวงเงินกู้สูงสุดต่อรายไม่เกิน 1,200,000 บาท ปรับเป็นไม่เกิน 1,500,000 บาท เพื่อสนับสนุนให้ประชาชนผู้มีรายได้น้อยมีที่อยู่อาศัยเป็นของตนเอง สำหรับผลการดำเนินงานโครงการบ้านล้านหลัง ระยะที่ 2 ณ วันที่ 29 มี.ค.2565 ธอส.อนุมัติสินเชื่อไปแล้ว จำนวน 12,007 ราย วงเงินรวม 10,281.30 ล้านบาท จากกรอบวงเงินโครงการทั้งสิ้น 20,000 ล้านบาท ส่วนวงเงินคงเหลือภายใต้โครงการดังกล่าวจำนวน 9,718.70 ล้านบาท ธอส.จะดำเนินการปล่อยสินเชื่อต่อไป
วันอาทิตย์ที่ 8 พฤษภาคม 2565
เริ่มวันนี้! มาตรการรัฐ “ช่วยค่าน้ำมันวินมอเตอร์ไซค์ 250/ด” ใช้ผ่านแอปเป๋าตังค์ มีปั๊มร่วมแล้วกว่าพันแห่ง
เริ่มวันนี้! มาตรการรัฐ “ช่วยค่าน้ำมันวินมอเตอร์ไซค์ 250/ด” ใช้ผ่านแอปเป๋าตังค์ มีปั๊มร่วมแล้วกว่าพันแห่ง
วันที่ 8 พ.ค. 65 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่รัฐบาลได้เห็นชอบ 13 มาตรการบรรเทาภาระค่าใช้จ่ายประชาชนในช่วงที่สถานการณ์ราคาพลังงานในตลาดโลกขยับตัวสูงขึ้น โดยมุ่งเน้นกลุ่มผู้มีรายได้น้อย ซึ่งหนึ่งในมาตรการที่เริ่มใช้สิทธิวันนี้คือ “โครงการบรรเทาผลกระทบราคาน้ำมันกลุ่มเบนซิน สำหรับผู้ขับขี่รถจักรยานยนต์สาธารณะ” เป็นการให้ส่วนลดราคาน้ำมันแก่ผู้ขับขี่รถจักรยานยนต์รับจ้างที่มีใบอนุญาตขับรถจักรยานยนต์สาธารณะจากกรมการขนส่งทางบก จำนวน 106,655 ราย โดยได้รับสิทธิช่วยเหลือค่าน้ำมัน ไม่เกิน 50 บาท/คน/วัน และไม่เกิน 250 บาท/คน/เดือน รวม 3 เดือน ตั้งแต่เดือน พ.ค. – ก.ค. 2565 เพื่อจะได้ไม่ปรับขึ้นค่าโดยสารกระทบประชาชน
นางสาวรัชดา กล่าวต่อถึงวิธีการรับสิทธิว่า ผู้ขับขี่รถมอเตอร์ไซค์รับจ้างที่เข้าเกณฑ์ สามารถกดยืนยันสิทธิที่แอปพลิเคชัน “เป๋าตัง” แบนเนอร์ “สิทธิวินเซฟ” และสถานีบริการน้ำมันที่เข้าร่วมโครงการสามารถกดยืนยันสิทธิ ที่แอปพลิเคชัน “ถุงเงิน” และเริ่มใช้สิทธิ ได้ตั้งแต่วันนี้ (8 พ.ค.) ณ สถานีบริการน้ำมันที่เข้าร่วมโครงการ ส่วนการใช้งานจะมีความคล้ายกับโครงการคนละครึ่งที่จะต้องเติมเงินเข้าไปในบัญชีก่อน ถึงจะสามารถใช้งานได้ โดยขณะนี้มีสถานีบริการน้ำมันสมัครเข้าร่วมโครงการแล้วกว่า 1,000 แห่ง และสถานีบริการสามารถสมัครเข้าร่วมโครงการได้อย่างต่อเนื่อง โดยกรอกแบบแจ้งความประสงค์ เข้าร่วมโครงการ (สำหรับสถานีบริการ) ได้ที่ www.doeb.go.th หรือสอบถามรายละเอียดเพิ่มเติม ได้ที่ Call Center โครงการฯ โทร 0 2794 4308 – 9 (ในวันและเวลาราชการ)
“ขอเชิญชวนกลุ่มผู้ขับขี่มอเตอร์ไซค์สาธารณะทั่วประเทศที่เข้าเกณฑ์รับสิทธิเข้าร่วมโครงการดังกล่าว เพื่อลดภาระค่าใช้จ่ายด้านน้ำมัน รวมทั้งขอความร่วมมือไม่ขึ้นค่าโดยสารเพื่อลดภาระพี่น้องประชาชนที่ใช้บริการ” นางสาวรัชดา กล่าว